**Téma Slovensko, týždeň od:27.4.- 30.4.2020**

* S deťmi môžete spoznávať štátne symboly(znak, vlajka, zástava), oboznámiť ich s prezidentkou SR (ukáž, ktorá je pani prezidentka), taktiež deti v TV môžu ukázať štátne symboly, spoločne si ich môžete potom nakresliť a vyfarbiť, skúste nájsť deťom na youtube štátnu hymnu a spoločne si ju zaspievajte.
* Ukážte na mape sveta, kde sa Slovensko nachádza a s ktorými štátmi susedí.
* Na internete si nájdite obrázky Bratislavy, oboznámte deti s jej hlavnými dominantami ako: mosty, Bratislavský hrad, neďaleký hrad – zrúcanina Devín, Grassalkovičov palác, rieku Dunaj,, Slovenské národné divadlo, Slovenské národné múzeum a iné.
* Tiež si s deťmi môžete listovať rôzne encyklopédie a atlasy, ktoré máte doma, resp. skúste spoločne s deťmi vyhľadávať na internete informácie o rôznych dominantách Slovenska -hrady a zámky, ak vám to zdravie dovolí, pokojne môžete ísť navštíviť blízke hrady Katarínka, Dobrá Voda, Čachtice, pokúste sa deti oboznámiť s riekami Slovenska, niektorými mestami na Slovensku (Trnava, Piešťany, Trenčín- určite ste ich spoločne navštívili, skúste deťom povedať o dominantách týchto miest), spoločne si môžete vyrobiť maketu napr. bratislavského hradu z kartónovej krabice a vyfarbiť
* Oboznámte deti s rôznymi kultúrnymi tradíciami na Slovensku, resp. v našej obci, pokúste sa deťom vysvetliť čo je to kroj, na internete si vyhľadajte rôzne kroje, spoločne si môžete kroj nakresliť, vystrihnúť a vyfarbiť alebo inak vyzdobiť, môžete deti oboznámiť s niektorými remeslami – môžete spoločne uvariť nejaké tradičné slovenské jedlo a pod.
* Môžete sa spoločne zahrať námetovú hru – Výlet po Slovensku a spoznávať krásy Slovenska aj z pohodlia domova (využite internet, encyklopédie, atlasy, svoje vedomosti a pod. )
* Tiež môžete s deťmi predškolákmi vypracovať pracovné listy na precvičenie grafomotoriky (kresliť napr. vzorku na džbán, slovenskú výšivku a pod.najprv nakreslite do štvorcového papiera nejaký vzor – krížikový a dieťa ho má za úlohu taký istý obkresliť, pomáha si počítaním krížikov a orientáciou na ploche a v štvorcovej sieti ) Môžete dieťati dať napr. aj kresliaci diktát takto: vy budete diktovať napr. nakresli tri domy, jeden bude mať komín, všetky domy majú po dve okná, dva budú mať aj dvere, jeden dom vyfarbi nažlto, dva na modro a pod. Tiež je vhodné ,aby si deti precvičili niektoré písmená abecedy, zahrajte sa spoločne vytvorené pexeso, modelujte, kreslite, spievajte si, čítajte deťom slovenské ľudové rozprávky, naučte sa spoločne nejakú slovenskú ľudovú básničku a pod.
* O našej rodnej dedine si nájdite nejaké fotky, dominanty, oboznámte deti so symbolmi obce: erb, vlajka a pečať obce. Nech sa pokúsia ich nakresliť. Pomenujte spoločne hlavné prírodné okolie obce: potok Vítek, kopec Klenová, Čeklín, Čížová, Holý vrch, pohorie Malé Karpaty. Skúste si pohľadať na internete informácie o chtelnickom kaštieli, o jeho histórií a súčasnom význame pre obec.
* Pokúste sa s dieťaťom, alebo ono samé nech skúsi z lega, skladačiek stavať domy podľa námetu i vlastných predstáv.
* Zahrajte sa na turistického sprievodcu buď našej obce alebo celého Slovenska, a to nasledovne: dieťa je sprievodcom na základe informácií, ktoré získalo počas rozhovoru s vami pri prezeraní videí, obrázkov na internete, v knihe a pod. bude rozprávať samostatne, či s vašou pomocou  napr. *turistom,* čo môžu pekné vidieť v našej krajine, či obci, či už sú to hrady, zámky, rieky, pohoria, mosty, jaskyne a iné.(takto sa rozvíja aj mediálna gramotnosť dieťaťa)
* Skúste si spoločne vytvoriť z kartónov, krabičiek domy a napr. jednu ulicu, či náš kostol, škôlku a iné. Skúste si domy kresliť, jeden vedľa druhého, tiež napr. celú ulicu, obec a nech sa dieťa rozpamätá na cestu napr. z domu do škôlky a vyznačí ju, opíše, okolo akých dominánt obce na ceste do škôlky, či k domu napr. svojho kamaráta prechádzalo, čo videlo.
* Nech dieťa nakreslí, čo sa mu na našej Chtelnici páči, obrázky vyvesíme v škôlke alebo na OÚ.

Zdroj: MŠ Chtelnica